CELEX: 32020D0789
Language: da
Date: 2020-06-09 00:00:00
Title: Rådets afgørelse (EU) 2020/789 af 9. juni 2020 om forlængelse af aftalen om videnskabeligt og teknologisk samarbejde mellem Det Europæiske Fællesskab og regeringen for Republikken Indien

17.6.2020   
               
               
                  DA
               
               
                  Den Europæiske Unions Tidende
               
               
                  L 193/3
               
            
         RÅDETS AFGØRELSE (EU) 2020/789
         af 9. juni 2020
         om forlængelse af aftalen om videnskabeligt og teknologisk samarbejde mellem Det Europæiske Fællesskab og regeringen for Republikken Indien
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 186 sammenholdt med artikel 218, stk. 6, andet afsnit, litra a), nr. v),
         under henvisning til forslag fra Europa-Kommissionen,
         under henvisning til godkendelse fra Europa-Parlamentet (1), og
         ud fra følgende betragtninger:
         
                     (1)
                  
                  
                     Ved afgørelse 2002/648/EF (2) godkendte Rådet indgåelsen af aftalen om videnskabeligt og teknologisk samarbejde mellem Det Europæiske Fællesskab og regeringen for Republikken Indien (3). Denne aftale blev undertegnet i New Delhi den 23. november 2001 og trådte i kraft den 14. oktober 2002. Ved afgørelse 2009/501/EF (4) godkendte Rådet indgåelsen af en aftale om fornyelse af aftalen om videnskabeligt og teknologisk samarbejde mellem Det Europæiske Fællesskab og regeringen for Republikken Indien (5), som fornyede og i mindre omfang ændrede den aftale, som blev undertegnet i 2001. Den blev undertegnet i New Delhi den 30. november 2007 og trådte i kraft den 17. maj 2010. Denne aftale sammen med aftalen undertegnet i 2001 benævnes i det følgende »aftalen«.
                  
               
                     (2)
                  
                  
                     I henhold til aftalens artikel 11, litra b), blev aftalen indgået for et tidsrum på fem år, og kan videreføres ved fælles overenskomst mellem parterne efter en vurdering, som finder sted i femårsperiodens sidste år.
                  
               
                     (3)
                  
                  
                     Ved afgørelse (EU) 2015/1788 (6) godkendte Rådet forlængelsen af aftalen for en yderligere periode på fem år. Aftalen udløber den 17. maj 2020.
                  
               
                     (4)
                  
                  
                     Den vurdering, som Kommissionens tjenestegrene har foretaget, viser, at aftalen udgør en vigtig ramme for fremme af samarbejde mellem Unionen og Indien på de fælles prioriterede videnskabelige og tekniske områder, hvilket medfører gensidige fordele for parterne. Det er derfor i Unionens interesse at forlænge aftalen for en yderligere periode på fem år.
                  
               
                     (5)
                  
                  
                     Begge parter har bekræftet deres hensigt om at forlænge aftalen med en yderligere femårsperiode uden nogen ændringer af aftalen.
                  
               
                     (6)
                  
                  
                     Forlængelsen af aftalen bør derfor godkendes på Unionens vegne —
                  
               VEDTAGET DENNE AFGØRELSE:
         
            Artikel 1
            Forlængelsen af aftalen for en yderligere femårsperiode godkendes herved på Unionens vegne.
         
         
            Artikel 2
            Formanden for Rådet udpeger den eller de personer, der er beføjet til på Unionens vegne at meddele regeringen for Republikken Indien, at Unionen har afsluttet de interne procedurer, som er nødvendige for forlængelsen af aftalen i henhold til aftalens artikel 11, litra a).
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 9. juni 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  Godkendelse givet 13.5.2020
         
            (2)  Rådets afgørelse 2002/648/EF af 25. juni 2002 om underskrivelse af aftalen om videnskabeligt og teknologisk samarbejde mellem Det Europæiske Fællesskab og regeringen for Republikken Indien (EFT L 213 af 9.8.2002, s. 29).
         
            (3)  EFT L 213 af 9.8.2002, s. 30.
         
            (4)  Rådets afgørelse 2009/501/EF af 19. januar 2009 om indgåelse af en aftale om forlængelse af aftalen om videnskabeligt og teknologisk samarbejde mellem Det Europæiske Fællesskab og regeringen for Republikken Indien (EUT L 171 af 1.7.2009, s. 17).
         
            (5)  EUT L 171 af 1.7.2009, s. 19.
         
            (6)  Rådets afgørelse (EU) 2015/1788 af 1. oktober 2015 om forlængelse af aftalen om videnskabeligt og teknologisk samarbejde mellem Det Europæiske Fællesskab og regeringen for Republikken Indien (EUT L 260 af 7.10.2015, s. 18).